b'\n_START_ARTICLE_\nNosferatu \xe2\x80\x93 Simfonia groazei\n_START_SECTION_\nAc\xc8\x9biune\n_START_PARAGRAPH_\nPovestea este una \xc3\xaen ram\xc4\x83, filmul \xc3\xaencep\xc3\xa2nd cu un cronicar care poveste\xc8\x99te declan\xc8\x99area ciumei \xc3\xaen ora\xc8\x99ul Wisborg din anul 1838: v\xc3\xa2nz\xc4\x83torul de case Knock prime\xc8\x99te o scrisoare misterioas\xc4\x83 de la  contele Orlok prin care acesta ar dori s\xc4\x83 cumpere o cas\xc4\x83 \xc3\xaen Wisborg. Knock, entuziasmat de scrisoare, \xc3\xael trimite pe angajatul s\xc4\x83u, t\xc3\xa2n\xc4\x83rul Hutter, \xc3\xaen Transilvania pentru a \xc3\xaencheia  afacerea direct cu contele. So\xc8\x9bia lui Hutter, Ellen, este \xc3\xaengrijorat\xc4\x83, dar acesta nu \xc3\xae\xc8\x99i face griji. O las\xc4\x83 pe Ellen \xc3\xaen grija prietenului s\xc4\x83u, Harding \xc8\x99i porne\xc8\x99te la drum._NEWLINE_Ajung\xc3\xa2nd \xc3\xaen Transilvania, Hutter se opre\xc8\x99te pentru o noapte la un han, unde, la men\xc8\x9bionarea numelui Orlok, s\xc4\x83tenii reac\xc8\x9bioneaz\xc4\x83 \xc3\xaengrozi\xc8\x9bi. Ca avertizare, t\xc3\xa2n\xc4\x83rul prime\xc8\x99te o carte despre "Vampiri", pe care o ia \xc3\xaen batjocur\xc4\x83. A doua zi, o c\xc4\x83ru\xc8\x9b\xc4\x83 \xc3\xael duce prin p\xc4\x83durea \xc3\xaenfrico\xc8\x99\xc4\x83toare, dar c\xc4\x83ru\xc8\x9ba\xc8\x99ului \xc3\xaei e fric\xc4\x83 s\xc4\x83-\xc8\x99i continue drumul. Hutter va fi luat dup\xc4\x83 aceea de o tr\xc4\x83sur\xc4\x83 a contelui \xc8\x99i dus direct la castel. Contele Orlok \xc3\xael prime\xc8\x99te rece pe vizitator. \xc3\x8en timpul cinei, t\xc3\xa2n\xc4\x83rul se taie din gre\xc8\x99eal\xc4\x83 la deget. La vederea s\xc3\xa2ngelui, Orlok nu se poate ab\xc8\x9bine \xc8\x99i \xc3\xaencearc\xc4\x83 s\xc4\x83-i sug\xc4\x83 s\xc3\xa2ngele. Dar vampirul se st\xc4\x83p\xc3\xa2ne\xc8\x99te \xc8\x99i \xc3\xael pofte\xc8\x99te pe Hutter la culcare. Diminea\xc8\x9ba, acesta se treze\xc8\x99te cu urme ciudate la g\xc3\xa2t \xc8\x99i \xc3\xaei scrie o scrisoare so\xc8\x9biei sale. Seara, contele vede imaginea lui Ellen \xc3\xaen medalion \xc8\x99i se hot\xc4\x83r\xc4\x83\xc8\x99te s\xc4\x83 cumpere conacul din Wisborg, care se afl\xc4\x83 vis-a-vis de casa lui Hutter. A doua noapte, Vampirul se apropie de Hutter, pentru a-i suge s\xc3\xa2ngele, dar printr-un act straniu de telepatie, strig\xc4\x83tele \xc3\xaen somn ale lui Ellen \xc3\xael fac pe Orlok s\xc4\x83 se retrag\xc4\x83. Dup\xc4\x83 aceasta, Ellen va suferi de somnambulism \xc3\xaen fiecare noapte. \xc3\x8entr-o sear\xc4\x83, Hutter \xc3\xael vede pe conte cum \xc3\xaencarc\xc4\x83 sicrie cu p\xc4\x83m\xc3\xa2nt \xc3\xaentr-o c\xc4\x83ru\xc8\x9b\xc4\x83 \xc8\x99i porne\xc8\x99te cu aceasta spre port. \xc3\x8enc\xc4\x83rc\xc4\x83tura macabr\xc4\x83 e pus\xc4\x83 \xc3\xaentr-un vas cu destina\xc8\x9bia Wisborg. \xc3\x8entre timp, Hutter evadeaz\xc4\x83 din castel \xc8\x99i se gr\xc4\x83be\xc8\x99te spre cas\xc4\x83. Pe vapor, contele omoar\xc4\x83 tot echipajul, a\xc8\x99a c\xc4\x83 vasul ajunge gol \xc3\xaen Wisborg._NEWLINE_Knock a fost \xc3\xaentre timp internat \xc3\xaen azilul de nebuni, unde acuma se bucur\xc4\x83 de sosirea "st\xc4\x83p\xc3\xa2nului". Hutter a reu\xc8\x99it s\xc4\x83 revin\xc4\x83 la Ellen, dar e prea t\xc3\xa2rziu: vampirul a ajuns \xc3\xaenaintea sa \xc8\x99i a r\xc4\x83sp\xc3\xa2ndit ciuma \xc3\xaen ora\xc8\x99 mul\xc8\x9bumit\xc4\x83 \xc8\x99obolanilor din sicrie. \xc3\x8en Wisborg se instaleaz\xc4\x83 panica, iar Knock este luat drept vinovat, odat\xc4\x83 cu evadarea sa din azil. \xc3\x8en "Cartea Vampyrilor", Ellen afl\xc4\x83 cum poate s\xc4\x83 \xc3\xael omoare pe Orlok. \xc3\x8el tenteaz\xc4\x83 pe vampir \xc3\xaen camera ei dup\xc4\x83 ce \xc3\xael trimite pe Hutter dup\xc4\x83 un doctor \xc8\x99i urmeaz\xc4\x83 instruc\xc8\x9biunile din carte: se sacrific\xc4\x83, f\xc4\x83c\xc3\xa2ndu-l pe vampir s\xc4\x83 piard\xc4\x83 toat\xc4\x83 noaptea sug\xc3\xa2ndu-i s\xc3\xa2ngele, uit\xc3\xa2nd de r\xc4\x83s\xc4\x83rit. C\xc3\xa2nd se face lumin\xc4\x83 \xc3\xaens\xc4\x83, razele soarelui \xc3\xael transform\xc4\x83 pe conte \xc3\xaen cenu\xc8\x99\xc4\x83 \xc8\x99i epidemia \xc3\xaenceteaz\xc4\x83.\n_START_SECTION_\nConflictul asupra drepturilor de autor\n_START_PARAGRAPH_\nScenaristul Henrik Galeen a schimbat, pentru film, multe nume din romanul "Dracula": Jonathan Harker a devenit Hutter, Dracula e Orlok, Mina-Ellen, Renfield-Knock, iar locul ac\xc8\x9biunii este Wisborg, nu Londra. De asemenea, Galeen a ad\xc4\x83ugat elementul epidemiei de cium\xc4\x83 transmise de vampir._NEWLINE_\xc3\x8en ciuda tuturor schimb\xc4\x83rilor, v\xc4\x83duva lui Bram Stoker, Florence, a dat \xc3\xaen judecat\xc4\x83 compania de filme Prana pentru nerespectarea drepturilor de autor. Stoker cerea 5000 de lire desp\xc4\x83gubire, dar compania nu a putut s\xc4\x83 pl\xc4\x83teasc\xc4\x83 deoarece filmul s-a dovedit a fi un e\xc8\x99ec financiar. Prin urmare, \xc3\xaen 1925, s-a decis ca toate copiile filmului s\xc4\x83 fie distruse. Unele \xc3\xaens\xc4\x83 au r\xc4\x83mas.'